Here is a page extracted from Wikipedia that may contain CSS, HTML, and a lot of unformatted text.

Title: سليمان خاطر
Content: سليمان محمد عبد الحميد خاطر (3 مارس 1961 - 7 يناير 1986) جندى مصرى .

نشأته 
اتولد سليمان خاطر سنة 1961 فى قرية اكياد البحريه فى مركز فاقوس فى محافظة الشرقيه فى مصر ، وفى سنة 1979 اخد شهادة الثانوية العامة ودخل كلية الحقوق فى جامعة الزقازيق . وبعدما اتخرج من الكلية استدعاه الجيش المصرى علشان يقضى فترة التجنيد الإجبارى وتم ضمه لقوات الأمن المركزي وكان مكان خدمته فى منطقة رأس برقة فى محافظة جنوب سينا الموجودة على الحدود بين مصر و اسرائيل .

حادثة رأس برقة 
فى يوم 5 اكتوبر 1985 كان سليمان خاطر قايم بنوبة الحراسة المكلف بيها وشاف 11 سايح اسرائيلي حاولوا يطلعوا الهضبة اللى موجود فيها نقطة الحراسة اللى هو تابع ليها ، قام ضرب ناحيتهم كام رصاصة من بندقيته الميرى بهدف التحذير علشان يقفوا مكانهم لكنهم ماوقفوش و استمروا فى المشى ناحيته فاضطر انه يضربهم فى المليان وقتل سبعة منهم و جرح الأربعة الباقيين .

محاكمة سليمان خاطر 
بعد الحادثة دى سليمان خاطر سلم نفسه وسلم سلاحه ، بعد كده صدر قرار جمهورى بتقديمه لمحاكمة عسكرية بموجب قانون الطوارئ ، وكان محاميه فى القضية هو حازم صلاح أبو إسماعيل اللى طعن فى القرار الجمهورى بهدف تقديم سليمان خاطر للمحاكمة قدام قاضيه الطبيعى (محكمة الجنايات) لكن تم رفض الطعن . و فى التحقيق مع سليمان خاطر كان بيقول دايما أنه قام بالواجب اللى عليه وأنه نفذ التعليمات اللى اخدها من رؤساؤه .

فى يوم 28 ديسمبر 1985 اتحكم على سليمان خاطر بالأشغال الشاقة المؤبدة واترحل على السجن الحربى فى مدينة نصر بالقاهره علشان يقضى فترة العقوبة .

وفاته 
فى يوم 7 يناير 1986 تم الإعلان عن انتحار سليمان خاطر فى السجن بناء على تقرير الطب الشرعى . لكن بعد كده شهد اكتر من دكتور شاف جثمان سليمان خاطر انه ظاهر فيه اثار ضرب و سحل على الأرض مع اثار خنق على رقبته ، ده غير تعليق افراد اسرة سليمان خاطر بأنه كان متدين وأنه لا يمكن يفكر فى الانتحار مهما حصل .

مصادر

وصلات خارجية 
 

عسكريين مصريين
وطنيين مصريين
خريجين جامعه الزقازيق
ناس اتعرضوا للتعذيب
شراقوه
ناس من فاقوس